Papersnake/gushiwen huggingface dataset:
拟储光羲田家杂兴次韵
胡睦琴（清代）

烟村八九家，结屋十馀亩。同井勤春耕，出入恒相友。

客至当具餐，朋来辄命酒。日夕牛羊来，閒散鸡豚走。

园种青陵瓜，门垂陶潜柳。远岫列窗棂，白云生户牖。

仓庾粟常充，那复虑升斗。借问宦游人，曾知此乐否。
与裴华州同过敷水戏赠
白居易（唐代）

使君五马且踟蹰，马上能听绝句无。

每过桑间试留意，何妨后代有罗敷。
扫花游 岚君以家中梅花两朵封寄，题曰家园春色，为拈此解
何振岱（清代）

一般春色，甚苦爱家园，手栽偏好。信风恁早，料芳心也念，爱花人老。

细裹亲开，却讶题封字小。是纤手、自摘取树梢，闲起清晓。

寒悄乡梦杳。忆竹外斜枝，酒阑千绕。远香暗袅。算心情未减，樽前年少。

迢递风光，与子拈来微笑。庭月皎。约依然、碧栏双照。
和王圜中道上初见梅花二首
王之道（宋代）

安养疮痍过所亲，野人何幸预斯民。
自怜枯槁无生意，遂与寒梅竞得春。
哭孙季蕃二首
刘克庄（宋代）

岁晚湖山寄幅巾，浩然不见两眉碑。
看花李益无同伴，顾曲周郎有后身。
厚禄殷勤营葬地，隐君欢喜得吟邻。
看来造物于君厚，判断风光七十春。
述怀
吴芾（宋代）

我爱白乐天，千载共称贤。
行年七十五，奄忽遂溘先。
我爱范忠宣，一代名德全。
年龄甫至此，亦复成弃捐。
二公虽已逝，四海至今传。
顾我百无事，幸及二公年。
今夏疾疢作，已分归黄泉。
偶然得无事，固荷天见怜。
但我有一语，恰欲与天言。
有生则有死，如行者言旋。
我是久行客，亦自应息肩。
念人处一世，动为世网缠。
开口罕欢笑，触绪多忧煎。
纵使至百岁，终困尘俗缘。
不如早瞑目，庶以全吾天。
是非与宠辱，总不到我前。
一心亦安静，却得返自然。
况我办归计，久已止新阡。
缑山子晋祠以下陪太尉钱相公游嵩山七章其四
梅尧臣（宋代）

车马云外来，衣霞半山雨。
弭节扣真居，扪萝笑尘炬。
回溪响石丛，灵茹抽岩坞。
玉槛刻年华，应无愧前古。
旅夜书怀
吴保初（清代）

明日江城道，行踪不可留。孤灯怨遥夜，残月落高楼。

风雪岁云暮，关山我旧游。故人何日见，樽酒化离愁。
灌溪三咏
李纲（宋代）

松萝荫翳色苍苍，盛夏南风草木香。普愿众生无热恼，不应身独占清凉。
咏红白莲
朱熹（宋代）

红白莲花共一塘，两般颜色一般香。宫娥梳洗争先后，半是浓妆半淡妆。
赠日本僧观语孟
孙华孙（元代）

日本沙门性颇灵，自携语孟到禅扄。
也知中国尊朱子，不学南方诵墨经。
予写金刚经与王正道正道与朱少章复以诗来辄次二公韵 其一 次正道韵
宇文虚中（宋代）

平生幸识系珠衣，穷走他乡未得归。有客为传祗树法，此心便息汉阴机。

百千三昩一门入，四十九年诸事非。寄与香山老居士，要凭二义发馀辉。
和提刑海棠
范镇（宋代）

不知真宰是谁专，生得韶光此树偏。吟笔偶遗工部意，赋词今识翰林权。

风翻翠幕晨香入，霞照危墙夕影连。移植上园如得地，芳名应在紫薇先。
扇子诗
李石（宋代）

冷著松声似雨，冻教井水成冰。
猛火烧天烧地，清凉谷里閒僧。
钦衣皇后挽辞二首 其一
晁补之（宋代）

仙驭飘飖不可寻，西陵宝册襚衣衾。礼遵章懿因仁志，谥酌钦衣自圣心。

感泣万人随遣奠，恩勤千古咏徽音。一言能使民忠劝，要识吾君孝治深。
太简斋即事二首 其二
刘一止（宋代）

晓来人报雪遮门，委巷萧条郭似村。自酌瓮醅能软饱，借人布被得奇温。
官坡馆联句
崔常侍（唐代）

床头锦衾班复班，架上朱衣殷复殷。

空庭朗月闲复闲，夜长路远山复山。
长江
赵蕃（宋代）

长江滚滚来无尽，顺流逆挽纷成阵。
谁令转侧入漕河，舟似凫成亦难进。
长江漕河唇齿间，去留异态空浩叹。
孰能稍激长江水，顾使漕河舟亦起。
蓉湖送行曲赠江侯 其三
浦起龙（清代）

野农东皇下，山农正驱犊。说尹沸蓉湖，行歌渌水曲。
送包好问节推应召之京
周瑛（明代）

千里东风吹绿波，马周此日遇常何。灯前死狱求来苦，屏角疑辞录转多。

柏树含霜秋入院，棠阴过雨晚成歌。相酬不尽平生意，三尺龙泉解太阿。
送刘用熙
邵宝（明代）

今之异人刘牧龙，绰有两汉先秦风。等閒踪迹不肯露，下混此世将无同。

或时耿耿作怪语，恍忽使我难形容。殷彝周鼎初出土，置在清庙明堂中。

又如江水撞石钟，天然音调非人工。蛟龙跃舞送雷雨，倏歘霁景留云松。

直将飞步泰华峰，沐浴沆瀣观洪濛。身骑白鹤真自适，口啖紫芝犹未穷。

彼哉皦皦不解事，唯子能固还能通。我今规子复有说，古来夷隘惠不恭。

吁嗟此别拟三载，河淮合流日夜东，尚友千古谁其从。
看花回·玉墄金阶舞舜干
柳永（宋代）

玉墄金阶舞舜干。朝野多欢。九衢三市风光丽，正万家、急管繁弦。凤楼临绮陌，嘉气非烟。雅俗熙熙物态妍。忍负芳年。笑筵歌席连昏昼，任旗亭、斗酒十千。赏心何处好，惟有尊前。
陈撄宁既刊周左司太仓稊米集于阜阳赵使君复刊撄宁诗于荆门诗家皆美其师徒传授之懿余亦次韵美之
项安世（宋代）

乡人长幼班以年，戚姻远近合以连。未如骨肉金石坚，祖孙父子其属天。

诗人一炷仓稊烟，玉川拜后撄宁前。如念尔祖思厥先，非真有闻胡传焉。

汉馀师法忌袭沿，谱系散落观者眩。玉川摇首吾不然，持此薄命将谁妍。

向来得法双膝穿，老矣重任犹承肩。有能一镞直我弦，两手付汝□□□。

君不见大书深刻开重元，遍四大海求其传。
泰山江河之音
吴宣（明代）

掉头宇内寻知己，知己茫茫天压水。龙马已被羲皇骑，祥麟恨枕尼山死。

遂穷碧落罗星斗，奎娄散渡银河走。回经弱水迈扶桑，人间旷望空烟薮。

归来独把数条丝，试问江山知不知。大声欲裂天腹入，低吁夜半鬼怀疑。

椎心却与浮生誓，未必群哇尽妖厉。舂容大吐肺与肠，著他言下谁当契。

中孚尚感豚鱼族，黄钟亦召葭飞速。阴阳正气酝吾徒，天高地下宁皆木。

遂蠲吉旦祛尘土，上拍乾门下坤户。山灵海若一齐来，秣马游鱼咸欲数。

悠哉试鼓宫声长，云关断雁翻天忙。腾神再运商声促，目乱方瞳绿鬓黄。

移时闷绝不欲举，想是寰间只应尔。曾如万操卷之囊，窅尔神化宁而旨。

无稽别奏一声幽，缓轸轻吟数弄秋。泛掀溟海烟涛破，打动芙蓉华岳崷。

岂知此意传来豁，拍掌傍歌天若撮。指山指水谢前闻，谓言子我神明末。

呜呼此事岂荒唐，牙魂钟魄谅无亡。凄然苦惹英雄恨，明日沧江风露凉。
升仙桥别林嘉猷二首 其一
王绅（宋代）

端居阛阓中，有耳若无闻。匪曰病聋瞆，至道莫予陈。

有美古君子，来自东海滨。丰姿挺梧竹，卓见超嶙峋。

高论兆眹究，浩怀云梦吞。连床吐深情，剪烛谈斯文。

哙哙孤凤凰，荦荦真麒麟。可致不可羁，我心尚伊人。
清江引·清明日出游
王磐（明代）

问西楼禁烟何处好？绿野晴天道。
马穿杨柳嘶，人倚秋千笑，探莺花总教春醉倒。
铭源侄孙遗玉泉水
李锴（清代）

有客叩我门，遗我清冷泉。芳香虽媚人，澹泊开其先。

盐梅杂醯醢，遂分咸与酸。桂酒和椒浆，自生甘与辛。

人生集百忧，大化禀自然。何如咀至味，与子保岁年。
题画山水
杨汝士（唐代）

太华峰前是故乡，路人遥指读书堂。

如今老大骑官马，羞向关西道姓杨。
钓雪歌
欧阳守道（宋代）

上天同云兮雨雪其霏，之子于钓兮在水之湄。
鱼潜於渊兮不可求思，泌之洋洋兮可以乐饥。
孙肖延极谈樵山之胜以诗见贻次答
傅敏功（明代）

天外群峰障海西，烟花杳杳望应迷。洞开一径云侵袂，瀑挂千寻玉作梯。

荒藓合时留断碣，清尊行处换新题。孤村岁晚游人少，木落寒山但鸟啼。
夏日闲居杂咏 其一
汪缙（清代）

吴趋盛豪华，阊门最繁剧。每苦炎夏蒸，烟火万家窄。

曰余在戊辰，曾此设讲席。咿唔阛阓间，名利共物役。

本性爱萧疏，时欲蜡幽屐。赖有羽人家，相望在咫尺。

地古却炎晖，仙居世氛隔。幡高引远飔，下有对弈客。

予心已欣然，藉草坐坛石。
谢史计使寄建茗
赵汝腾（宋代）

皇华珍意办头纲，余馥吾侪也得尝。
黯戆终然言有味，仝衰那得字搜肠。
耕云陇畔知无憾，贮月瓢中剩有香。
独念郊民多菜色，旱饥粟价踊非常。
庭坚得邑太和六舅按节出同安邂逅于皖公溪口
黄庭坚（宋代）

鹄白不以乌，兰香端为谁。
外家秉明德，晚与世参差。
乖离岁十二，会面卒卒期。
何言灊丘底，玉稻同一炊。
赠尹尔复尔任
陈恭尹（清代）

爱君兄弟好，悃愊绝浮华。与世若无忤，中心良有遐。

二毛依子舍，重树似山家。自种忘忧草，春来烂漫花。
连雪不已复作绝句咏之及六而止殆未免不愁冻杀之诮也 其一
赵蕃（宋代）

粲粲初投米，飘飘旋落花。巷深迷吠犬，林合误归鸦。
观棋
子兰（唐代）

拂局尽消时，能因长路迟。点头初得计，格手待无疑。

寂默亲遗景，凝神入过思。共藏多少意，不语两相知。
次涪陵游北岩寺伊川谪居尝传易於此有钩深堂
李吕（宋代）

隔江定佳处，放艇得幽寻。
直上云根径，尽行霜叶林。
昔人非避世，此地可钩深。
何物能熏染，幽禽亦好音。
渡海三首 其三
李光（宋代）

潮回齐唱发船歌，杳渺风帆去若梭。可是胸中未豪壮，更来沧海看鲸波。
水调歌头（次韵西叔詹叔兄嘉甫弟惠生日□词）
魏了翁（宋代）

昨梦鹤山去，风景逐时新。藕花拍满栏槛，松竹被池频。尽日兄酥弟酪，触处言鲭义＿，相对只翁卿。梦觉帝乡远，有酒为谁倾。

忽飞来，天外句，梦中人。自怜何事，强把麋鹿里朝绅。坐看九衢车马，鞭策长安日月，檐阁太玄经。只说来时节，金气已高明。
愁坐
赵文（宋代）

草色青青有底忙，空斋愁坐日偏长。
一春不作看花梦，满地苔痕煮药香。
江上阻风
朱淑真（宋代）

正阻行程江岸间，江头三日系归船。水光激浪高翻雪，风力推沙远涨烟。

拔闷喜陪尊有酒，供厨不虑食无钱。雕章见及唯虚辱，勉强赓酬愧斐然。
好事近（和子直惜春）
葛立方（宋代）

归日指清明，肯把话言轻食。已是飞花时候，赖东风无力。

青帘沽酒送春归，莫惜万金掷。屈指明年春事，有红梅消息。
初夏谒告家居值风雨偶作二绝 其二
张耒（宋代）

高堂终日雨潺潺，却著重裘尚薄寒。风雨似秋君莫怪，客愁天色两相关。
洞仙歌（菊）
晁补之（宋代）

今春闰好。怪重阳菊早。满槛煌煌看霜晓。唤金钱翠雨，不称标容，潇洒意、陶潜诗中能道。

不应夸绝艳，曾妒春华，因甚东君意不到。又似锁，三千汉女，偏教明妃、怨西风边草。也何必、牛山苦沾衣，算只好龙山，醉狂吹帽。
吴兴道中
梅询（宋代）

野阔多桑柘，湖平溉沃田。
采莲花样女，载酒叶儿船。
黄犊青山下，垂杨古道边。
行行频北望，恋阙意悬悬。
颂古一百首
释智愚（宋代）

老婆心切日忡忡，恐堕他家虀瓮中。
消息得来胡乱后，江西宗派好流通。
归田乐引 题王石谷晴郊散牧图
陈维崧（清代）

散牧凉秋月。或树根、痒而摩者，或饮寒湫窟。渡者，人立者，啼者，鸣者，喜则相濡怒相龁。

矜秋露毛骨，昂首森然如陵阙。缘崖被坂，亏蔽满林樾。

驼一，塞马七，豕牛羊百三十，牧笛一声日西没。
弟玮来奔父丧写忧四首 其一
黄玠（元代）

弟从江东来，沉痾仅能起。恸哭我先人，旅榇在千里。

丧期岂无数，佣力方有俟。人命终若倚，吾衰复如此。

堕泪下承睫，览镜拂铅水。
和毛中书劝宵韵三首
袁甫（宋代）

曲奏梅花促晓更，更声方断又鸣钲。
篮舆咿轧亲巡野，枥马喧填看勉耕。
酒酌田翁添醉色，泽均牧叟助欢声。
天公也欲催佳句，特放晴光分外明。
夏景 讼风伯
刘辰翁（宋代）

岂敢讼穹穹，何堪败愿丰。云乎难致雨，伯也实司风。

长是垂将合，吹之使不同。不思商怨后，但霸楚称雄。

已脱知臣罪，不诛无岁功。皇恩惩使悔，终念小心仝。
杂咏下 绿毛龟
洪适（宋代）

青髯千岁寿，绿发九江希。巢叶相渐染，沙边曳水衣。
念奴娇（寿陈尚书母夫人）
吴儆（宋代）

东风着意，正群芳未放，蟠桃初缀。王母当年亲手种，来作人间上瑞。婺女星躔，金华福地，聊驻千千岁。恰才八十，百分未及一二。况是间生英贤，名高日月，未说文昌贵。今日凝香称寿斝，来岁衮衣当发。黄贴天香，太白珍膳，押赐传中旨。戏拈金果，宫娥应是争取。
有客
佚名（先秦）

有客有客，亦白其马。有萋有且，敦琢其旅。有客宿宿，有客信信。
言授之絷，以絷其马。薄言追之，左右绥之。既有淫威，降福孔夷。
芹溪九曲诗 其九
朱熹（宋代）

九曲悠悠景最幽，巉岩峡石束寒流。源深自是舟难到，更有龙池在上头。
奉和御制登鸳鸯楼即目
孙逖（唐代）

玉辇下离宫，琼楼上半空。方巡五年狩，更辟四门聪。

井邑观秦野，山河念禹功。停銮留睿作，轩槛起南风。
题赵鸥波古木竹石图
柯九思（元代）

水晶宫里人如玉，窗瞰鸥波可钓鱼。秀石疏林秋色满，时将健笔试行书。
谒金门
陈氏（平生室）（明代）

春欲暮，帘外落红无数。斜倚曲阑浑不语，笑看双燕舞。

惆怅夜阑风雨，吹散满城花絮。一段夕阳留不住，马嘶芳草去。
南安岩主定光生辰五首 其二
释德洪（宋代）

赠以之中击电机，不令点画入思惟。嘶风木马空成梦，喘月泥牛醉未知。

五蕴完全真死日，百骸消散是生时。云门函盖乾坤句，语默何人遘得伊。
戏赠曹子方家凤儿
黄庭坚（宋代）

拣芽入汤狮子吼，荔子新剥女儿颊。
凤郎但喜风土乐，不解生愁山叠叠。
目如点漆射清扬，归时定自能文章。
莫随闽岭三年语。
转却中原万籁簧。
苏武慢 消闲
张宇初（明代）

悟幻寻真，参求几载，自誓顿超生灭。风抄雪纂，夜读朝吟，探究古今贤哲。

道妙禅宗，万殊一本，勘破底须分则。这堂堂无碍，真空非与，太阴圆缺。

堪笑处、竹椅蒲团，松窗桂牖，返步便同高洁。尘世相违，水云为伴，高卧故园风雪。

骏马貂裘，翠袖红螺，过目浮华閒说。速回头是岸，帘帏光透，性天心月。
答林祖武
刘克庄（宋代）

向来思钝费冥搜，不觉呻吟到白头。
曾与乃翁分雪案，今看吾子突烟楼。
晚多借月留云作，却悔升天入海求。
大有英才被诗赚，岂如黄册取公侯。
漕闱揭晓后述怀
施枢（宋代）

画眉深浅与时殊，肯向堂前怨舅姑。
自是吾侬多蹇薄，可堪尔汝肆揶揄。
心知不是池中物，眼独羞看屋上乌。
得丧总为身外事，不如委命乐樵苏。
立春前有雪
姜特立（宋代）

春前一寸雪，春后一犁金。
万里烟瘴息，九农和气深。
游君山
陈洪谟（明代）

君山四面皆湖水，遥望巴陵十里馀。渺渺烟波无客到，阴阴石洞有僧居。

风清气朗秋分后，虎啸猿啼月上初。独有含颦无限意，几茎斑竹尚扶疏。
送叠山先生北行
谢枋得友（宋代）

流落崎岖二十年，几回洒血杜鹃前。
一双芒屦乾坤窄，万古丹心日月悬。
案上灵龟元不食，樊中孤鹤且安眠。
逃名不得名终在，行止非人亦有天。
送僧希道迎母之宣州
丁复（元代）

宪郎早是诸侯客，宅相须兴内氏家。徙舍曾闻习俎豆，行台今见重才华。

名门已道从张掖，逸足端知产渥洼。绣斧喜来初奉檄，板舆迎去欲看花。

深冰自跃供江鲤，常日仍思致海鲑。禁脔羹辞璚面兽，贡馀汤献锦文瓜。

怡声即有平安报，按部宁令造次差。豸角剡霜书载续，雀牙行路俗休哗。

固应反哺宜栖柏，亦复承恩拟泛槎。会著瑶池亲赐宴，玉桃三熟寿无涯。
金刚随机无尽颂 其五 知见不生分第三十一
释印肃（宋代）

法应如是解，其馀休捏怪。六臂任三头，一心无变坏。
无为寺
杨慎（明代）

凉雨敞金天，暝峦凝紫烟。复有兔鹿径，斜通龙象颠。

馀霞带飞阁，流波澄远川。危磴三休至，层台四望悬。

佳游惜落景，愁思怯离弦。非关兴尽返，良为怀抱牵。
府试观兰亭图
李频（唐代）

往会人何处，遗踪事可观。林亭今日在，草木古春残。

笔想吟中驻，杯疑饮后干。向青穿峻岭，当白认回湍。

月影窗间夜，湖光枕上寒。不知诗酒客，谁更慕前欢。
下田雨叹
徐昂发（清代）

古者制田亩，其要维沟防。崇方与广杀，秩秩悬宪章。

厥田虽沮洳，堤岸峻且强。水淫不能灾，歉岁成丰穰。

汉时贤守令，此义尚肃将。奈何千载下，朘剥为循良。

养人乃食人，田事岂所详。遂使三尺雨，下隰波沧浪。

呜呼匠人职，古法未渺茫。沟防废不修，万姓罹凶荒。

一言俟采风，吏责非天殃。
赋新繁周表权如诏亭
罗登（宋代）

诗礼当年学此亭，先生题作义方名。岂知天诏加褒美，冥合君言被宠荣。

银组郎曹新进秩，綵衣子舍贵专城。一门忠孝谁能继，官荫恩先及弟兄。
题张资政汝川图九首 其六 梅仙潭
汪藻（宋代）

年年春色报公知，不与天涯驿使期。我是平章风物主，可知东阁见君时。
田舍即事十首
刘克庄（宋代）

小筑三家聚，新篘万户春。
昔豪几腐胁，今病罕沾唇。
太古华胥氏，丰年畏垒人。
超然市朝外，未易葛天民。
九吟诗·九琐
吴昌裔（宋代）

上神仙住九上华，故留灵锁护烟霞。
云根欲断溪回处，浪出常山几片花。
挽王学正
叶大年（宋代）

遗文脍炙在吾乡，赋罢谁能少荐扬。
声迹有妻先蝶梦，行藏无子付洴方。
云萝烟蔓新泉宅，秋月春花旧野堂。
交倡丝笺真翰墨，几人知为宝巾箱。
送黄东起西上
王迈（宋代）

我友君居德行科，见君觉我汗颜多。
笔端有韵珠盈唾，胸次无尘玉不磨。
好去腰斤高斫桂，向来传钵有持荷。
广寒管领群仙到，为我殷勤谢月娥。
年来朋友多称所交某公某卿为老师者因赋一首
林希逸（宋代）

年来俗客似禅缁，开口人人王老师。何处得鳞皆透网，谁家有米各经筛。

本无桀溺问奚自，刚道刘君胜自知。此语但能亏雅道，旁观冷眼为攒眉。
恋绣衾 春暮二首 其一
陈维崧（清代）

瞢腾春梦弄夹衣，压阑干、凭损玉肌。小玉向、纱窗报，坼红墙，园笋乍肥。

马蹄得得穿花外，正邻家、荡子早归。叹樱桃、都谢了，怪伊行没个信儿。
山中吟
释文珦（宋代）

自为山中人，不厌山中居。
云西最高峰，秀出如芙蕖。
题玉真观李秘书院
韩翃（唐代）

白云斜日影深松，玉宇瑶坛知几重。

把酒题诗人散后，华阳洞里有疏钟。
陈比部先生出守雷州寄怀二首 其一
卢龙云（明代）

家世才名美豫章，专城遥寄出东方。西曹法象人争睹，南海恩波故未忘。

共喜文翁宜蜀郡，谁言长孺薄淮阳。褰帷满听歌来暮，异等应追汉吏良。
顺阳 其一
张舜民（宋代）

已免均房险，宽平喜博山。园林皆掩映，风俗自安闲。

麻麦三春暮，人烟百里环。吾行半天下，难得此江关。
慧聚杂题 又依向主簿韵
李乘（宋代）

鹭飞万顷碧光中，楚楚缁庐枕水穷。事外有缘三径邃，眼前无水九霄通。

转山僧道筇携雨，载月渔归席挂风。一切世间虚幻事，隔堤请看数枝红。
开利寺观鹅亭
尤瑛（明代）

千载右军墅，观鹅池尚留。写经人已去，吊古我重游。

断渚梳翎鸭，残碑砺角牛。不胜今昔慨，无复敢登楼。
临江仙
尹鹗（五代）

一番荷芰生池沼，槛前风送馨香。昔年于此伴萧娘。

相偎伫立，牵惹叙衷肠¤

时逞笑容无限态，还如菡萏争芳。别来虚遣思悠飏.

慵窥往事，金锁小兰房。

深秋寒夜银河静，月明深院中庭。西窗幽梦等闲成。

逡巡觉后，特地恨难平¤

红烛半条残焰短，依稀暗背银屏。枕前何事最伤情？

梧桐叶上，点点露珠零。
宫人为尼
汪元量（宋代）

白发今如此，无依实可怜。
圣恩空旧想，佛相又新圆。
镜晓容颜别，钟昏梦寐悬。
百年心上事，怀古泪涟涟。
送范光伯北行
裘万顷（宋代）

玄冥将归休，勾芒已促装。
江边疎柳青，江上寒梅香。
有客当此时，中流驾风樯。
欲学太史公，穷汶泗沅湘。
吾闻帝王州，雄丽几钱塘。
畴昔驻六龙，至今绘未央。
鹭洲横渺瀰，风台摩青苍。
名山与大川，往往遥相望。
是间或小留，不妨月徜徉。
平生学屠龙，袖手五字章。
兹逢贤主人，定知奏宫商。
追李逐杜陵，相与升其堂。
要令千万篇，金薤垂琳琅。
秋风鸿雁来，因之东南翔。
写君磊块胸，慰我离别肠。
徐州使院赋
王智兴（唐代）

三十年前老健儿，刚被郎中遣作诗。

江南花柳从君咏，塞北烟尘我独知。
伟山内兄殁于榕城，眷属十馀口渡海远来相依。安置已定，作诗以志感伤
林占梅（清代）

寡鹄啼哀哀，孤雏鸣唧唧。相依渡海来，可怜皆弱质。

无食号馁渡，无衣苦寒慄。居住复无庐，何处堪容膝。

举家十馀人，谋生计安出。睹此怀故人，我心倍怆恻。

葺我南园居，细小藉栖息。分我布帛衣，寒威免侵逼。

指我北庄囷，三餐聊饱食。男课以诗书，女课以纺绩。

有井可汲炊，有圃可艺植。半载经营心，聊以尽吾力。

唯稍分润之，岂能俾充实。但期教有方，诸雏振云翼。

庶几入九原，相见无惭色。
次韵闻复西湖夏日六言 其七
释道潜（宋代）

栎杜侵阶美荫，鸣蝉托质初凉。薰风正被草木，莫作秋声感伤。
断桥西人家三首
方回（元代）

无数菰蒲间藕花，万丝垂柳曳风斜。
竹篱茅舍浑如画，最爱桥西第一家。
春游
韦骧（宋代）

春游是处接纷华，寒食风光日欲斜。柳拂画桥嘶玉勒，草绵香陌度金车。

云边蹴鞠声相远，花外鞦韆影半遮。莫羡少年多意思，随时行乐自无涯。
买陂塘（游天台雁荡东湖）
刘澜（宋代）

御风来、翠乡深处，连天云锦平远。卧游已动蓬舟兴，那在芙蓉城畔。巾懒岸。任压顶嵯峨，满鬓丝零乱。飞吟水殿。载十丈青青，随波弄粉，菰雨泪如霰。

斜阳外，也有新妆半面。无言应对花怨。西湖千顷腥尘暗。更忆鉴湖一片。何日见。试折藕占丝，丝与肠俱断。遐征渐倦。当颍尾湖头，绿波彩笔，相伴老坡健。
送同年潘昌朝
戴表元（宋代）

客路秋深又送迎，狂歌烂饮慰飘零。
风前数发茎茎白，马上看山段段青。
古穴无丹生洞气，高林有鹤避潮腥。
明年更欲三茅去，拟借新牋道德经。
游黄山
石应孙（宋代）

山川形胜雄江东，九华辉映天都峰。
传闻早已汤胸臆，恨不插翼长相从。
朅来随牒官秋浦，城郭奔驰厌尘土。
絜家捧檄过临城，偷闲两作烟霞主。
黄山登鉴原无由。何期易地太平游。
清池轩害日舒丽，突兀楼观撑深幽。
凭高徙倚敞心目，绝壁半天横碧玉。
回溪千里指顾间，螺髻分明三十六。
壮怀高向紫霄悬，俯视培楼真一拳。
古今秀色餐不尽，笔端收拾生去烟。
萍踪倘未逐流水，古刹相望二三里。
暇时风月得交游，鸥鹭同眠勿惊起。
昭州夜泊有怀又伯通守
杨兆璜（清代）

亭荒点翠碧粼粼，红蓼花疏间白蘋。官罢野鸥能傲我，诗成青嶂苦随人。

偶看明月成千里，孤负黄金笑一身。得失鸡虫知许事，玉盘堆趁荔枝新。
友芳园杂咏为吕心文作二十五首 其八 香玉丛
欧大任（明代）

房栊深几许，濛淡梨花月。有酒且共持，莫待飘成雪。
听唱山鹧鸪
许浑（唐代）

金谷歌传第一流，鹧鸪清怨碧云愁。

夜来省得曾闻处，万里月明湘水流。
寄邓均
严粲（宋代）

题书对残烛，几日到江濆。故里经年别，清秋此夜分。

月昏斜映雨，风细慢移云。数雁声初过，知君不寐闻。
猫捕鼠
罗大经（宋代）

陋室偏遭黠鼠欺，狸奴虽小策勋奇。
扼喉莫讶无遗力，应记当年骨醉时。
一斛珠 其二
吕渭老（宋代）

纤鞋窄袜。红茵自称琵琶拍。明衣妆脸春梳掠。好好亭亭，那得衣标格。
匆匆一醉霜华白。归来偏记蓝桥宅。五更残梦迷蝴蝶。觑著花枝，只被绣帘隔。
静福寒林
莫与齐（明代）

入林鹤氅披，正可敌凛冽。最爱道旁松，后彫显奇节。

岂不承雨露，只解傲霜雪。携樽狎晚晴，疏枝透明月。
秋夜
黄景仁（清代）

络纬啼歇疏梧烟，露华一白凉无边。
纤云激荡月沉海，列宿乱摇风满天。
谁人一声歌子夜，寻声宛转空台榭。
声长声短鸡续鸣，曙色冷光相激射。
书范景山先丈逸事
陈著（宋代）

朅来范公亭，闻昔范老子。
盛德自有铭，逸事有来纪。
如彼沙汇自，实葬外舅氏。
累累冢十四，谁计后不祀。
怀券售之人，枯骨吸掷弃，
公心恻恻然，能忘我先妣。
猛捐十倍价，复此不毛地。
至今上冢饭，免为若敖鬼。
又如域西山，寸山寸金置。
山人已过望，我怀不自已。
当公未死时，而适山人死。
顾斥眠牛冈，欲葬惟其意。
夫先妇随后，同穴自隆起。
世降俗日薄，安识仁与义。
先世未百年，来者已弗记。
况于外氏家，代尽子孙事。
买山未一刻，卖者不敢视。
况容卖主葬，为人重于己。
中心所乐为，焉有一毫伪。
死者岂无知，造物非块尔。
公虽不求报，感应乃常理。
后嗣何其贤，相与继前志。
范氏其兴乎，吾无閒然矣。
书冷泉亭壁
周端臣（宋代）

一酌野泉香，翛然俗虑忘。
静听山鸟话，如笑世人忙。
近水苔常湿，无风树亦凉。
老僧閒似我，清坐到斜阳。
沪上有赠 其一
唐景崧（清代）

秋风万里送南征，一疏声名满帝城。酒市歌楼寻侠客，人间何处有荆卿。
题春山李基道小园
戴复古（宋代）

潇洒数椽屋，旋营花竹坡。
心宽忘地窄，亭小得山多。
共赏春晴好，其如客醉何。
栖鸾将远举，宁久盼庭柯。
留别东郡诸僚友
梅挚（宋代）

空府同来贤大夫，短亭门外即长途。
不辞烂醉尊前倒，明日此观重得无。
虎跑泉
杨蟠（宋代）

天藏物启有灵根，玉乳银浆岂易分。
净鉴当空寒自照，流珠落涧远先闻。
润生冉冉双林雨，香出蒙蒙一井云。
今日石鱼行酒地，次山重为勒铭文。
水调歌头·湘水照秋碧
侯置（宋代）

湘水照秋碧，衡岳际天高。绣衣玉节，清晓欢颂拥旌旄。本是紫庭梁栋，暂借云台耳目，驿传小游遨。五管与三楚，醲爱胜春醪。扫材枪，苏耄倪，载弓櫜。远民流恋，须信寰海待甄陶。坐享龟龄鹤算，稳佩金鱼玉带，常近赭黄袍。岁岁秋月底，沈醉紫檀槽。
醉书 其三
李彭（宋代）

湛湛胸中万顷陂，翻疑浅器是牛医。从来未许愁知处，顾肯因愁移面皮。
重九怀独孤景略
陆游（宋代）

昔逢重九日，初识独孤君。
并辔洮河马，联诗剑阁云。
已悲吴蜀远，更叹死生分。
安得持卮酒，浇君丈五坟。
利州漕宇八景 其四 柏轩
冯山（宋代）

昔时柏未栽，榜杏为轩名。柏今已可爱，题柏轩始清。

贤者安厥居，中怀渺无营。日来对柏坐，心适眼自明。

草经谢今说，寄意遗俗声。落落守岁寒，常恐为柏轻。
驽马
彭汝砺（宋代）

我马固非俗，不时今亦驽。晨征尽迂径，夜食一乾刍。

憔悴千金骨，迟回万里途。无人拂衰朽，矫首独嗟吁。
田家
梅尧臣（宋代）

高树荫柴扉，青苔照落晖。
荷锄山月上，寻径野烟微。
老叟扶童望，羸牛带犊归。
灯前饭何有，白薤露中肥。
送为章
许景衡（宋代）

使君遗爱在甘棠，故老于今尚未忘。椎钝自嗟生太晚，风流犹及见诸郎。

鸣琴暂肯留山县，飞舄还同指帝乡。回首楼前江上月，夜来无故照离觞。
子建过访夜宿建霞楼
李孙宸（明代）

经时不相见，相见倍相怜。碌碌劳生事，星星在鬓边。

开尊连夜语，听雨恋朝眠。肯负平原饮，轻回访戴船。
悠悠
丘葵（宋代）

江上形容老，竹间窗户秋。
悠悠忘岁月，落落少交游。
无食令儿瘦，有诗消客愁。
古今多少事，卷易在床头。
久雨
钟芳（明代）

冬雨经春日日来，碧湖新水涨楼台。阳和畅后群阴散，百鸟声中万萼开。
农家
陆游（宋代）

大布缝袍稳，乾薪起火红。
薄才施畎亩，朴学教儿童。
羊要高为栈，鸡当细织笼。
农家自堪乐，不是傲王公。
宫词一百首 其三
王建（唐代）

龙烟日暖紫曈曈，宣政门当玉殿风。五刻阁前卿相出，下帘声在半天中。
题养正图六十首 其五十一 煮药然须
弘历（清代）

薛王属有疾，煮药然帝须。病痊须何惜，史传颂友于。

友于贵中庸，仆寺岂一无。
西施
王轩（唐代）

佳人去千载，溪山久寂寞。野水浮白烟，岩花自开落。

猿鸟旧清音，风月闲楼阁。无语立斜阳，幽情入天幕。
挟文薛君自赋五首克己读书安贫择交训子为题
程公许（宋代）

万事烟云过，须留尾段看。
芝兰庭砌茂，风雨夜灯寒。
楚泽荷纫绿，燕山桂梁丹。
诗书门户壮，何待侈重栾。
自叹
任伯雨（宋代）

当年言路亦逡巡，白简青蒲十一人。半斥炎荒半除籍，而今无一预朝绅。
冬日偕王君奉容六言舍弟文度登圭峰限韵
李之世（明代）

寒山明积翠，远水带晴岚。政有登山屐，何辞长夜酣。

磬声来梵阁，泉韵滴虚潭。共惬丘中赏，还参麈下谈。

流云生石室，香露洒松龛。缥缈明霞合，空濛瑞蔼涵。

攒峰横巀嶪，黝壑静沈㽎。藉草聊同适，传杯尚谢啉。

缑山逢子晋，面壁想瞿昙。惟有他年约，云萝好结庵。
朝中措·蜀弦秦柱不关情
纳兰性德（清代）

蜀弦秦柱不关情，尽日掩云屏。已惜轻翎退粉，更嫌弱絮为萍。
东风多事，余寒吹散，烘暖微酲。看尽一帘红雨，为谁亲系花铃。
同景瑜诸人饮于横碧 其三
韩淲（宋代）

残僧项黄槁，兀兀度朝昏。摩指因睡眼，苦寒常闭门。

炉熏柏子香，客来忘所言。试与之饮酒，亦尽一瓦盆。
芗林五十咏·百花洲
杨万里（宋代）

茂苑犹香名，南阳已荒皁。
更兼芗林中，三洲是三岛。
送宋省元教授吉州
徐玑（宋代）

州名因水得，此地昔曾游。
自有欧公宅，常多儒者流。
野花开别岸，春色在行舟。
勉就诗书教，名高不用求。
赵知县挽词
叶适（宋代）

僧馆经年学，书签尽日抽。
空闻割鸡笑，不见化凫留。
瘴月晓还落，蛮云冷未收。
西华夜来雨，净洗一生愁。
四祖寺
赵嘏（唐代）

千株松下双峰寺，一盏灯前万里身。

自为心猿不调伏，祖师元是世间人。
药圃
陆游（宋代）

少年读尔雅，亦喜骚人语。
幸兹身少闲，治地开药圃。
破荒斸瓦身，引水灌膏乳。
玉芝移石帆，金星取天姥。
申椒蘼芜辈，一一粲可数。
次第雨苗滋，参差风叶举。
山僧与野老，言议各有取。
瓜香躬采曝，泉洁谨炊鬻。
老夫病若失，稚子喜欲舞。
余年有几何？长鑱真托汝。
孟峤之家姬乞题扇
范成大（宋代）

轻烟小雨酿芳春，草色连天绿似裾。
斜日满楼人独望，断鸿飞入万重云。
夜宿南明县斋
谢翱（宋代）

朝阴扣舷清剡曲，暝投天姥峰前宿。桂虫食叶露湿身，影落莓前云矗矗。

天风吹枝断末殊，梦寻杳霭来绛车。下车者谁藏姓氏，夜向琼台读诸子。

觉来隐隐声在耳，月白西南望为水。
谢仁上人惠茶
释智圆（宋代）

寄我山茶号雨前，齐馀闲试僕夫泉。
睡魔遣得虽相感，翻引诗魔来眼前。
游丰湖 其三
黄遵宪（清代）

斜阳照空林，徘徊未忍去。多恋究多累，掉头未可住。

我生二十年，初受尘垢污。家计竭中乾，俗状作先驱。

飞鸟求枝楼，三匝方绕树。大海泛浮萍，归根定何处？

渺茫发大愿，天意肯轻付。况今千里来，担簦期一遇。

行锁矮屋中，蒸甑热毒注。密如营窠蜂，困似涸辙鲋。

走雷转肠鸣，渴水乞沫呴。谁能出尘世，一脱束缚苦？

回头望此湖，万顷迷烟雾。梦魂时一游，且记湖边路。
登临沮楼
张九龄（唐代）

高深不可厌，巡属复来过。本与众山绝，况兹韶景和。

危楼入水众，飞槛向空摩。杂树缘青壁，樛枝挂绿萝。

潭清能彻底，鱼乐好跳波。有象言虽具，无端思转多。

同怀不在此，孤赏欲如何。
重阳酝未熟无菊绝句
李新（宋代）

露寒黄菊怯芬芳，入翁新醅示可尝。
痛饮不须撞令节，花开酒熟是重阳。
杂和唐元稹东川诗四首 其三 好时节
弘历（清代）

春末夏初三尺雨，暑阑凉早十天晴。似兹时节真称好，每望难逢意转怦。
严州春晓 其一
吕本中（宋代）

居闲病常撄，出郭春已老。微雨净新绿，转觉原野好。

故人各漂散，颇恨来不早。尚有壁间诗，犹堪写怀抱。
题灵秀峰禅院
王十朋（宋代）

小小精蓝亦自奇，一峰灵秀蕴幽姿。无缘细听山僧话，太守偷闲止片时。
题杜盘涧叟冥鸿亭
黄庭坚（宋代）

少陵杜鸿渐，颇薰知见香。
风流有诸孙，结屋庐山阳。
藉交游侠窟，猎艳少年场。
光怪惊邻里，收身反摧藏。
江湖拍天流，罗网盖稻粱。
安能衍衍饱，遂欲冥冥翔。
畏影走万里，不如就阴凉。
亭东亭西渺烟水，稻田衲子交行李。
古灵庵下倚寒藤，莫向明窗钻故纸。
种松吟
金朋说（宋代）

人皆爱桃李，我爱种青松。
桃李易凋谢，青松却耐寒。
次韵王文甫先生二首
陈著（宋代）

富贵谁能讯女星，得师自分满平生。
河汾他日书成后，王魏中閒亦有名。
晚秋郊居八首
赵蕃（宋代）

梨枣熟时须一雨，江南底忽类中州。
南人不识北人事，懔懔已怀禾黑忧。
送程给事知越州
顾临（宋代）

飘飘清骨倦黄扉，想见蓬莱出一麾。流壑秀岩饶胜赏，过家上冢喜频归。

如淮公酿年来富，斗虎巨螯秋正肥。张翰思鲈方鼓颔，都门将别欲东飞。
咏乔丹山先生
曹于汴（明代）

丹翁敦信义，恤孤矢不负。三品归来日，弗忍私其有。

历扬二十年，共道畜丰厚。甫及垂老时，脆甘啬于口。

身去肉未寒，莫能赡厥后。清风拂乡闾，谤言真枉咎。

寄语月旦人，评骘胡可苟。
思乡岭
刘敞（宋代）

绝壑参差半倚天，据鞍环顾一悽然。乱山不复知南北，惟记长安白日边。
望湖亭忆别
王知谦（明代）

望湖亭上访坡仙，倚遍危栏思渺然。彭蠡波涛翻白雪，匡庐林渺拥晴烟。

客舟来往西风里，僧刹高低夕照边。遥忆故交分袂处，大姑山下水连天。
导引·天仪安豫洽无为
佚名（宋代）

天仪安豫洽无为。九域被雍熙。鸾刀亲割升圭瓒，清庙展孝思。鸾韶九变皇灵格，嘏告显深慈。精诚动感归能飨，福祚衍金枝。
题药簏
范成大（宋代）

合成四大本非真，便有千般病染身。
地火水风都散後，不知染病是何人。
宗老堂
何异（宋代）

岿然独存灵光殿，再世袭封康乐公。
此堂宗老正类此，尽在相传衣钵中。
佳我一笑粲玉齿，愿公寿考仍欢喜。
子如父，父如子，灯灯接续无穷已。
贤者之孝二百四十首·阙党子弟
林同（宋代）

既渐夫子教，罔有不分均。
何复间多取，齐言彼有亲。
余尝读张子野诗有云破月来花弄影之句惜未见其全文爰续三句于后
张天赋（明代）

云破月来花弄影，夜深风软鹤归窼。楼台半插青霄外，摇落笛声飞过桥。
千秋岁（追和秦少游）
王之道（宋代）

山前湖外。初日浮云退。荷气馥，槐阴碎。葵花红障锦，萱草青垂带。谁得似，黄鹂求友新成对。

忆昔东门会。千古同倾盖。人已远，歌如在。银钗虽可漫，琬琰终难改。愁浩荡，临风令我思淮海。
初别清源姑才仲弟过楚丘作
吕本中（宋代）

前村后村鸠乱鸣，梨花点雪柳半青。断云忽过楚丘县，骤雨已见龙丘亭。

故人愁绪各南北，宿酒别时同醉醒。语离情绪乃如此，故园可归公不听。
议开水沙连番界杂作六首
石福作（清代）

沙连内山里，形胜类户门。其中开平旷，可容数十村。

关键南北卡，奸宄往来频。昔以逋逃薮，议弃为荆榛。

此处田土饶，山木利斧斤。何如设屯戍，守备为游巡。

左拊半线臂，右塞鹿港漘。既清逸贼巢，亦靖野番氛。

邑治得屏障，相需若齿唇。
浣溪沙 试茶
洪希文（元代）

独坐书斋日正中。平生三昧试茶功。起看水火自争雄。势挟怒涛翻急雪，韵胜甘露透香风。晚凉月色照孤松。
留别王状元二十四韵
喻良能（宋代）

才大文章伯，忠纯社稷臣。
七州钟秀异，孤屿赋精神。
德蕴圭璋润，胸涵海岳春。
麟经频得隽，槐市早称珍。
宿弊时方革，皇纲上正亲。
大廷清问降，空臆谠言陈。
力补严宸衮，深撄睿主鳞。
一元追董相，多诈耻平津。
文擅无双价，胪传第一人。
声华飞宇宙，风采耸簪绅。
贵纸宁堪数，回天仅足伦。
施行均令甲，奖谕见丝纶。
未覆金瓯墨，聊为绿水宾。
爱民如赤子，束吏似生薪。
鉴水书题遍，稽山赋咏频。
却梅清节著，诬狗滞寃伸。
贱子嗟何幸，同年盖宿因。
糟糠聊摄局，山水获联茵。
醇酎容沾醉，新诗许效颦。
独蒙青眼旧，端异白头新。
酬倡几千首，从游殆十旬。
笑谈将契阔，肝胆政轮囷。
帝梦方思说，天民伫起莘。
不才虽苦窳，终始愿陶钧。
送夏少曾兄弟
吕本中（宋代）

处处人家避贼忙，数因行李问舟航。江横晚照凫鸥乱，春到空舟草木香。

我未有缘离岭峤，君今决策下湖湘。定知此去添贫病，不及相从气味长。
题黄九烟集后
谢章铤（清代）

兰芷不芳已千载，九疑云雨悲真宰。黄公崛起读《离骚》，把臂灵均出桑海。

烈皇被发上钧天，辛苦宵衣十七年。几辈榜花书淡墨，何人大树画凌烟。

黄巾白棓纷流涕，苦李枝高压门第。钜镇告身归命侯，孱王闰位奈何帝。

银鱼金碗委山丘，汗漫安能更九州。阆风殿下万言策，白玉楼中五月秋。

飘零且看扬州月，燕子春镫梦瑶阙。法曲犹弹得宝歌，新诗久痛《无家别》。

神仙才子半荒唐，万事苍天付渺茫。牛马随人充下走，芙蓉无地礼东皇。

青蝇作客供凭吊，黄鹤相逢莫嘲笑。偶传六义向秋波，可有一戈挥夕照。

南国是时总可哀，群公声价凤凰台。谯周家世修降表，庾信关山逞赋才。

白下登高独回首，斑斑竹子湘江口。三户销沈博浪椎，一痴烂醉兰陵酒。

萧疏华发忽心惊，老死何颜入北京。愿从陈继称同调，不逐归庄浪得名。

墓铭手写归何处，解脱应骑箕尾去。北渚风凄吊屈辰，西堂梦冷伤嵇句。

平生嫚骂眼谁青，刍狗幽斋一客星。且署头衔前进士，忍抛脚色小朝廷。

素冠永谢流离子，七十二湖清若此。宋玉重来赋《大招》，彭咸相见应狂喜。

崛健人间略似人，百年养士有孤臣。骚魂呜咽指薇蕨，话罢庚寅话甲申。
西河（中吕商陪鹤林登袁园）
吴文英（宋代）

春乍霁。清涟画舫融泄。螺云万叠暗凝愁，黛蛾照水。漫将西子比西湖，溪边人更多丽。

步危径、攀艳蕊。掬霞到手红碎。青蛇细折小回廊，去天半咫。画阑日暮起东风，棋声吹下人世。海棠藉雨半绣地。正残寒、初御罗绮。除酒销春何计。向沙头更续，残阳一醉。双玉杯和流花洗。
万树园灯词 其八
弘历（清代）

九月龙堆了不寒，金凫银燕万枝攒。恩膏永欲遐方被，宴赏宁寻一已欢。
点绛唇·荒草寒烟
邵亨贞（元代）

荒草寒烟，几年不到新安路。旧时行处。流水迷官渡。万里风埃，掇送流年度。伤迟暮。东驰西骛。俯仰成今古。
秋风叹四首
吴潜（宋代）

尝闻海客谈，白浪海风恶。
祗是欺舴艋，那见摧蛟鳄。
连夜书
方回（元代）

秋凉断是合还家，三伏今年暑倍加。
病痛百般营药草，精神一半减菱花。
关山月
宋构（宋代）

关山月，关山月，千里寒光射冰雪。
一声羌管裂青云，陇上行人雪断绝。
雪断绝兮将奈何，为君把酒问常娥。
冰轮桂魄圆时少，应似人间离别多。
陪戎州范守阎倅饮涪翁纪事
孙应时（宋代）

元佑人何负，黄郎昔此居。
江山愁思里，风景醉吟馀。
问俗夸遗事，开荒想旧庐。
岩姿自奇怪，欲响故清虚。
鸟语传沽酒，猿吟孔荷锄。
文章喧宇宙。谈笑狎樵渔。
小德长携杖，地明阙寄书。
生涯竟流落，谤誉久乘除。
士固难逃世，天宁独宁渠。
朝廷重日月，河雒痛丘墟。
事往真云已，神游信所於。
溪名虽发越，林影尚萧疏。
佳致归商略，成规易补苴。
春堤要杨柳，夏渚待芙蕖。
名胜新开府，风流得贰车。
追游方自此，雅尚不愁予。
天际归舟远，江干掺袂初。
明年记狂客，万里报何如。
夏日二首 其二
朱熹（宋代）

云臻川谷暝，雨来林景清。斋舍无馀事，凉气散烦缨。

望山怀释侣，盥手阅仙经。谁怀出尘意，来此俱无营。
句 其二十
韩驹（宋代）

洪府西山最景奇。
颂古四十五首
释如珙（宋代）

密启深深意，禅和不用疑。
恰得三年活，言中果有期。
刘文潜来
晁公溯（宋代）

虚亭布雨润，高林来风声。之子适过我，气与秋争清。

胸次冰壶适，舌端河汉倾。仰摩玉宇苍，真是金天晶。

使我簿书中，无复俗氛生。惜哉不可留，膏车明遂行。
俯江楼
虞俦（宋代）

异乡王粲懒登楼，肠断淮山落木秋。
塞上阴云空漠漠，江边艇子故悠悠。
悲凉只怕闻孤雁，浩荡那堪没白鸥。
莫怪楚囚频下泪，何人谈话到神州。
过登源英济庙祈雨
虞俦（宋代）

连年因旱祷丛祠，未免斯民有怨咨。
拟学催科今晚矣，不能引去更何之。
下田敢有百车望，好雨犹宽三日期。
惭愧农家私水利，桔槔虽巧不容施。
采桑曲
阎尔梅（清代）

种桑人家十之九，连绿不断阴千亩。
年年相戒桑熟时，畏人盗桑晨暮守。
前年灾水去年旱，私债官租如火锻。
今春差觉风雨好，可惜桑田种又少。
采桑女子智于男，晓雾浸鞋携笋篮。
幼年父母责女红，蚕事绩事兼其中。
桑有稚壮与瘦肥，亦有蚕饱与蚕饥。
忌讳时时外意生，心血耗尽茧初成。
织不及匹机上卖，急偿官租与私债。
促织在室丝已竭，机抒西邻响不绝。
残岁无米货入苦，妄意明年新丝补。
寒食夜有怀
白居易（唐代）

寒食非长非短夜，春风不热不寒天。

可怜时节堪相忆，何况无灯各早眠。
爱碣山石
刘叉（唐代）

碣石何青青，挽我双眼睛。爱尔多古峭，不到人间行。
捣帛石
李廌（宋代）

婺女织玄绡，欲作六铢衣。
空山捣寒月，传声彻云闺。
可笑绮縠女，不识砧与机。
沙塞子（大悲、再作）
朱敦儒（宋代）

蛮径寻春春早，千点雪，已飞梅。席地插花传酒、日西催。

莫作楚囚相泣，倾银汉，洗瑶池。看尽人间桃李、拂衣归。
诗 其三十
拾得（唐代）

少年学书剑，叱驭到荆州。闻伐匈奴尽，婆娑无处游。

归来翠岩下，席草玩清流。壮士志未骋，猕猴骑土牛。
甲申大水二首
滕岑（宋代）

吾州背山面江流，一雨便有泛溢忧。
况复梅霖倒江海，白昼光若龙移湫。
眼看上流没高树，下流屋庐渺无处。
君不见甲子之岁至甲申，如此灾变已三度。
内斋为淦邑谢能顺题
罗玘（明代）

沟平水不咽，林密鸟无惊。花笑因风动，门开觉犬行。

诗成潜索笔，灯灭暗移擎。人亦常如此，君何独得名。
甲辰春作
许景衡（宋代）

香火祠庭即隐沦，谁知未许作閒人。一抛夜雨横塘宿，三见东风石液春。

当宁照临齐日月，馀生报效绝涓尘。尚宽九死怜多病，乞与江湖自在身。
和张运使题长乐台
陈襄（宋代）

云暗驺鸣出谷时，一方生齿庇馀辉。
知君才业非张翰，莫为鲈鱼有意归。
赠浮梁汪易数
钱时（宋代）

君诗衮衮生蓍后，吾事昭昭未画前。
一笑相逢秋色裹，双溪风月蜀溪边。
圆池
顾逢（宋代）

一片水环璧，分明镜可窥。
游鱼吹白沫，浴鹭扑清漪。
有月有星夜，无云无雨时。
倚栏相对处，如看浑天仪。
次周履道韵
顾瑛（元代）

夜泊石湖湖水傍，芙蓉露白蒹葭苍。画船酒行飞急觞，美人罗葭随风扬。

长檠翠幕高高张，浩歌起坐秋夜凉。明月已在天中央，大星小星光烨煌。

酒酣不记过船去，但听秋声响疏雨。梦中化作蝴蝶飞，飞入花间听春语。

邻鸡喔喔东方曙，船尾浪花风起舞。为君起和梦中诗，水气如烟度秋渚。
和都运龙图二首
曹勋（宋代）

一时耆旧尽英游，玉节迎銮暂少休。
不以秦人视越瘠，载驰楚尾与吴头。
两淮浓被钟离政，一水聊萦杜若洲。
行见锋车还禁橐，已看仁化浃鱼鸥。
秋夜泛舟 其一
郑瑛（明代）

苍苍秋月凉，飒飒寒芦短。孤舟人未眠，霜花扑窗满。
王明仲游海云兰若折锦带花贮瓶中索赋绝句
虞堪（明代）

举手拈来笑似人，海云飞堕一枝春。临风看舞双衔凤，安得徐生便写真。
壬午六月八日书怀
戴表元（宋代）

怀人故国鳞鸿绝，避地春园草树长。
四壁空存医俗具，千金难售卖獃方。
共儿坐诵修吴语，有客行歌衔楚装。
昨夜见花摇作梦，南风吹海白茫茫。
云庄劝学
陈普（宋代）

百川皆望东，三才同面离。
半圭崇幼德，六矢志男儿。
孟子道非高，周公言非欺。
要须辨方位，乃识穷陬维。
自从学校废，俗敝柏梁诗。
英才陆沈尽，卓荦非无资。
下车众皆悦，苟且遂成痴。
混澒声一概，沈痼星千期。
天生紫阳子，缨冠而救之。
万类始根理，六经初有师。
立心辨邪正，成德在勤嬉。
曾参作门户，夫子为根涯。
有位民物康，在家兄弟宜。
敬义贯心筠，德业畅根枝。
行远必自迩，登高必自卑。
不从洒扫起，何以为类推。
群居不及义，游宴日相追。
失学莫此甚，一成而百隳。
时文筑衰末，不直埋马帷。
六经不勤读，学荒身亦危。
二刘与三蔡，相牖如埙篪。
师门赖有嗣，流泽今未衰。
子孙欲不坠，祖训勤奉持。
不失伯牙心，不患无子期。
幽州九日
汤鹏（清代）

满把茱萸当采薇，天涯九日泪斜挥。登高怕见南飞雁，人自伤心雁自飞。
读卓人孝廉「逐疫行」，走笔率成绝句 其四
林占梅（清代）

太息睚眦并餮饕，择肥而噬岂能逃。伤心最是行途者，胸次难平拟续骚。
满庭芳 永乐大典一万四千三百八十一寄字韵
吴激（宋代）

射虎将军，钓鳌公子，骑鲸天上仙人。少年豪气，买断杏园春。海内文章第一，属车从、九九清尘。相逢地，岁云暮矣，何事又参辰。沾巾。云雪暗，三韩底是，方丈之滨。要远人都识，物外精神。养就经纶器业，结来看、开阖平津。应怜我，家山万里，老作北朝臣。
正月一日雪中过淮谒客回作二首
苏轼（宋代）

十里清淮上，长堤转雪龙。
冰崖落屐齿，风叶乱裘茸。
万顷穿银海，千寻渡玉峰。
従来修月手，合在广寒宫。
攒眉有底恨，得句不妨清。
霁雾开寒谷，饥鸦舞雪城。
桥声春市散，塔影暮淮平。
不用残灯火，船窗夜自明。
夜宿倪庵坐雨二首
陈著（宋代）

一自入庵来，翛然百念灰。
松风晴后雨，涧水静中雷。
邻户祈蚕母，樵翁挟雉媒。
若无山外事，何必过天台。
落叶 其四
姚素榆（清代）

转瞬黄花晚节天，吴江秋老剧堪怜。乾声带雨战林表，瘦影和烟乱砌前。

霜冷风高无限思，雁声蛩语未成眠。小窗镫影红摇落，月照东墙正上弦。
和狄楚青感事韵
吴保初（清代）

啄残朱果叶成阴，帘影重重午梦沉。一自云旗王母下，恨烟颦雨到如今。
奚左藏挽诗二首
洪咨夔（宋代）

诸老定交早，群儿惊见稀。
功名身韫椟，翰墨世传衣。
龟寿前占梦，鸥盟晚息机。
吴头耆旧尽，搔首送斜晖。
春情四首
高翥（宋代）

楼头上马苦匆匆，百计相留无计从。
正好看花郎却去，江边春色为谁浓。
句
周月船（宋代）

归去门前栽柳树，逢春先绿向阳枝。
重阳
钱亿年（宋代）

商飙惊秀木，松桂不受秋。萸菊有光辉，芬芳满金瓯。

古来贤达有，逢时聊解忧。龙山孟参军，帽落初不羞。

东篱陶徵士，得酒更何求。若有不常有，至今称风流。

节物自尔殊，生灭同一沤。浮世梦幻身，适意是良谋。

山翁未尝乐，而亦未尝愁。吾独可奈何，任渠自悠悠。
倾盖亭
郭元釪（清代）

禾黍郯城道，凄风人草草。不见倾盖贤，秋原亭榭好。

一车将两马，独过长松下。漠漠路旁尘，萧条望远身。

平生愧牢落，日暮但逢人。
诸佛居何国土
释慧方（宋代）

千佛灵踪莫别求，长沙机转有来由。要知觌体难藏处，黄鹤楼前鹦鹉洲。
归自辉山途间漫成
缪公恩（清代）

草垂山径柳垂堤，朝霭凝烟望眼迷。树树杏花红雨乱，村村麦陇绿云低。

溪深野涨浮桥面，岸夹新泥没马蹄。回首琳宫何处是，行人已隔万山西。
遗閒閒赵公
王中立（宋代）

寄与閒閒傲浪仙，枉随诗酒堕凡缘。
黄尘遮断来时路，不到蓬山五百年。
胡为乎行赠丘公美
李廌（宋代）

吁嗟憧憧之民兮，何终身不灵耶。
不能挥毫縻青天耀白日，胡为乎布衣韦带事读书。
不能坐穷庐运筹算，胡为乎骑马试剑轻其躯。
项籍耻作百夫勇，禹行舜趣犹贱儒。
惫乎四支愁五脏，不能成功竟何如，
胡为乎直待临老空嗟吁。盍归乎来，
盍归乎来。长桥系白鲤，
摆尾向天台。风流李北海，
雄望摩九垓。长卿向穷时，
尚为临邛咍。北邙古墓空蒿莱，
胡为乎须上黄金台。
句
释从垣（宋代）

泉石天象转，花月地痕虚。
题沈石田画安老亭卷
朱存理（明代）

江湖寥阔竟谁之，短疏徒令费我辞。若以能存鹘等帖，也知足办草堂资。

尘中两足未得憩，林下一亭何不宜。缥卷展来聊塞白，落成还许再留诗。
山居三首
廖行之（宋代）

鸟语唤回春梦，鸡声叫出朝暾。
一段可人晴景，几家深处田村。
次未起程时枕上所作韵
吴与弼（明代）

少日深惟道是忧，老来愈觉德难脩。几于名教徘徊处，剔尽残灯未忍休。
奉酬令德寄示长句
朱松（宋代）

闲官屋舍如幽栖，寒苦馀业偿盐齑。忽闻鹊声作破竹，尺书入手谁所赍。

交游胜绝似公少，矫矫鸾凤依蒿藜。青冥侧足在咫尺，谁使狡狯捐其梯。

秋风溪上共樽酒，摆落羁束忘畛畦。红裳起舞意未足，缺月衔岭星河低。

只今跌宕走尘土，清梦往复无山溪。新诗惊怪烂盈幅，笔力拗怒蟠虹霓。

遥知槃礴小窗底，得丧已著一理齐。此生同困造物戏，未觉与世谁云泥。

虽无绝唱追白雪，赖有妙契如灵犀。一笑从公岂无日，挽袖相属空玻璃。

不须俗物败真赏，但觅佳处同攀跻。
眼儿媚 同孙尚书赴孟信安平江郡燕席上
仲并（宋代）

铃阁寻盟未肯寒。鹢首驻江干。云烟翰墨，风流尊俎，不放更残。

金声掷地西清老，天未许终闲。知音素赏，当筵一曲，流水高山。
南湖有鸥成群里闾间云数十年未尝见也实尘中
张镃（宋代）

朝阳鸣凤国之祥，瑞事吾家鸥鹭行。
最爱几声烟外响，和他渔艇独敲榔。
清江劝驾送举人二首 其二
王炎（宋代）

黄堂暂虚位，劝驾属守丞。金石方遏密，不敢歌鹿鸣。

吉蠲置觞豆，少洽宾主情。西风吹桂枝，马首将东行。

春官奏高第，天子开延英。亲策降清问，健论摅丹诚。

解褐跻膴仕，何止为身荣。二刘与三孔，至今流芳馨。

愿言踵前脩，勉矣垂令名。
品令
辛弃疾（宋代）

迢迢征路。又小舸、金陵去。西风黄叶，淡烟衰草，平沙将暮。回首黄城，一步远如一步。

江边朱户。忍追忆、分携处。今宵山馆，怎生禁得，许多愁绪。辛苦罗巾，揾取几行泪雨。
和刘太守十州诗·芙蓉洲
陈瓘（宋代）

红云可觅无蜂去，渺渺寒波映晚芳。
未必孤根能耐雪，且看秋艳已经霜。
因假归白阁西草堂
岑参（唐代）

雷声傍太白，雨在八九峰。
东望白阁云，半入紫阁松。
胜概纷满目，衡门趣弥浓。
幸有数亩田，得延二仲踪。
早闻达士语，偶与心相通。
误徇一微官，还山愧尘容。
钓竿不复把，野碓无人舂。
惆怅飞鸟尽，南溪闻夜钟。
次韵彦高即事
刘著（宋代）

福威看九落，笔削在麟经。
中道亡三鉴，危时忆九龄。
网罗无处避，鼙鼓不堪听。
身远辽阳渡，心怀岗首亭。
脱巾头半白，倾盖眼谁青。
断雁西风急，潸然涕泗零。
顾玄言以游赤城诸作见寄漫赋四首 其二
欧大任（明代）

铁船硖过洞犹封，石绾双鬟翠几重。玉女紫霄三万丈，晓妆天镜浸芙蓉。
悯交
徐照（宋代）

天道转末劫，气序多差殽。山河破瓦色，产物无丰饶。

土薄黍无力，胶粘难久牢。中间灵者人，亦复多轻浇。

悯今不逮古，空思管鲍交。
缘识
宋太宗（宋代）

寂静人歌咏，愚情岂易知。
但求心自乐，不怕面相欺。
枉直回邪灭，颠狂道德持。
高明常鉴照，方寸欲何之。
哭汪大容甫四首 其一
韦佩金（清代）

肯卑全才天意殚，孤贫都道假年难。尽穷目力借书读，作客归来无铗弹。
效孟郊体
谢翱（宋代）

弱柏不受雪，零乱苍烟根。
尚余粲粲珠，点缀枝叶繁。
小榻如僧粲，下有莓苔痕。
对此莓苔痕，三年不敢言。
莓苔傥可食，嚥雪待朝暾。
岂无柏树子，不食种在盆。
释闷
梅尧臣（宋代）

燕丹未归马未角，卞子抱玉无两脚。孤城食尽兵未却，度笮中怀挂一索。

我辈于此酒宜酌，百岁千秋奈何乐。
宋伯华趋朝用川字衫字韵作二诗送之
廖行之（宋代）

微雨轻寒透客衫，十分秋色相征骖。
人占逸驾应空北，君自良征已运南。
须信由来非枉尺，谁云领取勿多谈。
而今吐握逢知己，会听新除趁六参。
江南
晁说之（宋代）

一家天下莫分三，天极明星万象含。
此水北江归海处，谁将此地号江南。
仙迹岩题诗二十三首·钟楼
佚名（宋代）

重楼高耸丹霄外，深夜声摩碧落中。
神通无量鸿音远，永镇名山有显功。
脱银袍
晁端礼（宋代）

纤条绿沁。春色为伊难禁。传芳意、东君信任。燕愁莺懒，怕轻寒意噤。护占得、幽香转甚。

粉面初匀，冰肌未饮。何须爱、妖桃胜锦。夜阑人静，任月华来浸。待抱著、花枝醉寐。
凝霜阁
喻良能（宋代）

岿然飞阁榜凝霜，雪散冰丸却暑方。治郡风流无处觅，只应栋宇是甘棠。
西轩
王孳（宋代）

步蹑霜莎入梵宫，一轩佳处属支公。剩开青琐延明月，疏植修篁待好风。

笠泽波声春雨里，洞庭山色夕阳中。江头景物牢笼尽，欲寄琴尊此养蒙。
欧阳询阴符经帖赞
岳珂（宋代）

内史书如率令，善奴秀比官奴。
千古会稽楷则，于今重见阴符。
和林大任三首
吴芾（宋代）

花绕禅房水更深，静中啼鸟有嘉音。
我来已觉心如水，不用临流更洗心。
宜都朝京亭四首
宋褧（元代）

烟霭空濛江上山，晴时不及雨时看。沙鸥笑杀亭前客，有底忙时不倚阑。
咏庭前绿梅 其二
张因（宋代）

疑花疑叶总难分，晴色梢头剪碧云。最是晚来易惆怅，数枝无语立斜曛。
野老曝背
李颀（唐代）

百岁老翁不种田，惟知曝背乐残年。

有时扪虱独搔首，目送归鸿篱下眠。
书怀寄郭正
宋祁（宋代）

侨籍依三辅，愁颠遍二毛。
星灰对遒尽，泪卷掩劬劳。
并欢丝兼路，都捐笔与刀。
思旌初不定，离绪僅堪缲。
丑是流离子，材真朴速曹。
未成虞弁进，旋似郭竽逃。
邑聚巑岏合，都城郁律高。
惟馀故人意，恋恋剧绨袍。
发慈湖，过烈山，望见历阳一带山二首
杨万里（宋代）

一出还添二百诗，风光投到费推辞。
江湖物色休吟尽，留取西归一半题。
自戒
徐元杰（宋代）

震畏四知，我畏我知。心之所畏，天不可欺。
寄尚颜师
吴融（唐代）

僧中难得静，静得是吾师。到阙不求紫，归山只爱诗。

临风翘雪足，向日剃霜髭。自叹眠漳久，双林动所思。
昼眠
陈㷆（明代）

日午空山人悄然，清风石榻当窗眠。老松水鹳护巢立，暖涨溪鱼游藻牵。

去去几家台岭下，亭亭僧舍古岩边。摩挲睡眼啜新茗，不数何曾食万钱。
读泰山王质云韬堂绍陶录其间以草木羽物为山水之友且慕贞白渊明之风爱而咏焉一首
黄省曾（明代）

泰山王处士，霞月自幽情。宇宙无知己，花禽当友生。

华阳风并远，栗里意同清。高士吾将纪，还须写令名。
积雨初霁与客夜谈，用王文学韵
郭士达（清代）

为厌经旬雨，偏宜一晚晴。草依华露湿，月入淡烟明。

珠玉风前话，关山笛里声。清宵与良晤，一往足深情。
送张商老西上
贺铸（宋代）

雾气敛陂泽，鼓声催客航。
蒹葭靡宿露，观鹤盘朝阳。
行役自兹远，离愁安可忘。
黄华一樽酒，何处望吾乡。
诗二十五首 其十一 九月二十五日夜云林右英夫人授作
云林右英夫人（魏晋）

绛景浮玄晨，紫轩乘烟征。仰超绿阙内，俯眄朱火城。

东霞启广晖，神光焕七灵。翳映泛三烛，流任自齐冥。

风缠空洞宇，香音触节生。手携织女舞，并袊匏瓜庭。

左徊青羽旗，华盖随云倾。晏寝九度表，是非不我营。

抱真栖大寂，金姿愈日婴。岂似愆秽中，惨惨无聊生。
闻欧阳永叔谪夷陵
梅尧臣（宋代）

昔在西都日，居常慷慨言。
今婴明主怒，直雪谏臣冤。
谪向荆蛮地，行当雾雨繁。
黄牛三峡近，切莫听愁猿。
题李公麟山庄图其三华岩堂
苏辙（宋代）

佛口如澜翻，初无一正定。
画作正定看，於何是佛性。
颂古
释慧远（宋代）

静鞭声里驾头来，紧握双拳打不开。打得开，云压香尘何处是，静鞭声里驾头来。
万象亭
富直柔（宋代）

堂后山川面面通，向来奇观有蒿蓬。元戎小试经纶手，万象都归指顾中。

雨罢捲帘凭爽气，酒酣极目送飞鸿。明年凤阁鸾台上，好寄新诗下北风。
临江仙 田间闲步偶成
段成己（金朝）

管领韶华成老鬼，有情争似无情。芒鞋竹杖葛衣轻。修身外事，情情水边行。
眼底光阴犹是梦，何须身后虚名。仰天一笑绝冠缨。东风归路稳，十里暮山青。
哭陈钥主簿
刘克庄（宋代）

不但心孤介，生形亦怪奇。
在为官长骂，没使邑人思。
魂远乡犹隔，名微世未知。
空存朋友谊，到此力何施。
唤仙阁
楼钥（宋代）

上到危层莫唤仙，只凭横槛挹江天。
江天如许来借眼，何用征侨更偓佺。
潇湘八景图为镏养愚赋 其二 远浦归帆
凌云翰（元代）

江头晚风急，飒飒片帆秋。极浦苍茫外，何人独倚楼。
满庭芳
蔡伸（宋代）

风卷龙沙，云垂平野，晚来密雪交飞。坐看阑槛，琼蕊遍寒枝。妆点兰房景致，金铺掩、帘幕低垂。红炉畔，浅斟低唱，天色正相宜。

更阑，人半醉，香肌玉暖，宝髻云欹。又何须高会，梁苑瑶池。堪笑子猷访戴，清兴尽、忍冻空回。仍休羡，渔人江上，披得一蓑归。
苦热二首
苏籀（宋代）

示病刘松殊不饮，烁燔汗眩兀如痴。
尘嚣堀堁东山扇，汩濁只惭叔度陂。
茗汁粟浆回渴梦，大门高屋惮炎曦。
生灵惴惴苗同槁，救暍哀祈风雨吹。
木兰花慢（虎丘陪仓幕游。时魏益斋已被亲擢，陈芬窟、李方庵皆将满秩）
吴文英（宋代）

紫骝嘶冻草，晓云锁、岫眉颦。正蕙雪初销，松腰玉瘦，憔悴真真。轻藜渐穿险磴，步荒苔、犹认瘗花痕。千古兴亡旧恨，半丘残日孤云。

开尊。重吊吴魂。岚翠冷、洗微醺。问几曾夜宿，月明起看，剑水星纹。登临总成去客，更软红、先有探芳人。回首沧波故苑，落梅烟雨黄昏。
刘进之饮蕃叟弟筠亭且赋诗余与蕃叟族居盖屏
陈傅良（宋代）

判与渔樵日往还，鹤亡蜂遁径苔班。
何人不弃寻常事，有弟相忘咫尺间。
宽网及余端已老，祥琴相尔未应閒。
但将丘壑全分付，可待移文始厚颜。
宣仁圣烈皇后挽辞五首
苏颂（宋代）

避殿尊先后，垂帷佑圣孙。
忧勤万机政，听纳七臣言。
功载生民咏，神游永厚原。
鸿名兼四德，难尽赞坤元。
纪游
李玖（清代）

萍踪游览此追陪，故国他乡孰胜哉。趵突泉从平地起，濯缨水自半山来。

奇松触石穿松窟，鸟道登峰拜佛台。曾忆髫龄瞻泰岱，依稀隔海共崔嵬。
华山寻隐者
李频（唐代）

自入华山居，关东相见疏。瓢中谁寄酒，叶上我留书。

巢鸟寒栖尽，潭泉暮冻馀。长闻得药力，此说又何如。
江头雨霁
释文珦（宋代）

雨收江路凉，徐行吊孤影。远岫夕阳明，平洲霁华静。

渡头人尽归，佳趣在渔艇。渔翁不自知，醉卧风吹醒。
颂古一百首
释智愚（宋代）

隔水何人歌竹枝，动人情思极幽微。
夜深转入单入调，月郎风高听者稀。
席上赋得绿鹦鹉同钱牧斋宗伯
黎遂球（明代）

晓鬓钩帘里外看，巫云将雨唤留欢。竹枝乍按松喉合，草色浑宜比翼观。

宝镜纱厨烟对语，碧箫罗袖翠俱寒。相思莫更书桐叶，字字撩人艳不乾。
海棠
曾几（宋代）

空谷嫣然笑靥开，春风元自蜀山来。少陵忘却浑闲事，更有离骚忘却梅。
记二首儿四日雷二异
高斯得（宋代）

咸淳七年正二月，天灾人异何稠叠。
细推厥咎端有繇，孤臣未稠先泣血。
日当丙子月当寅，湖州昆山有妖孽。
曹家产子威杀人，二首一身连骨节。
左首似爹右似娘，浑舍惊走趾欲折。
里胥不敢上其事，一州喧暄腾颊舌。
从来天子天下首，二首之占何待说。
我闻唐家仪凤年，的证端为今日设。
泾州之民有生儿，异干同躯不容裂。
是时武氏乘其夫，唐祚中微殆将灭。
圣朝家法与唐异，四星在天循轨辙。
咎在君阳非太阴，娲羿虽殊祸俱烈。
人妖示变未三旬，若月天灾来不辍。
粤从已亥至壬寅，据历雷声未当发。
胡为砰訇震天鼓，四日四夜声不绝。
上天威怒端有意，要使吾君用刚决。
夏竦奸邪致天变，仁皇感悟真明哲。
只凭霹雳一声雷，扫去有同汤沃雪。
后来高庙遵故典，汤相罢归同一诀。
奈何灾异过两朝，犹复留此大饕餮。
二首之儿四日雷，占虽不同应无别。
作诗会入五行传，谨勿流传取剠刖。
送林四季丞之英伦用菱槎韵却寄
罗秀惠（清代）

骊珠摘颔龙跨头，骊歌叠唱天为秋。诗人一去鸥盟愁，习闻海客谈瀛洲。

安得挂席拾海月，相浮大白酣舵楼。有客同舟航故里，耿耿篷窗催漏矢。

跋烛白战星月凉，中有仙眷鸿与光。幔亭广乐武彝君，赢得新妇谐参军。

鲲身旧渔乘龙客，龙门声价荆州分。自从泛棹游鲲岛，夺得锦标树蝥纛。

流行自在轻艨艟，苏门更啸竹林风。睡狮怒嘲抛拄杖，别从海外图淬掌。

兴动东坡横气机，谲诡波云层胸荡。断流壮绝快投鞭，移情大水刺琴船。

乘风万里破骇浪，功成投笔摹燕然。归来策上长安贾，奋扬国光辉白社。

相逢马上揖雄风，车笠故人凭君下。吁嗟阳关一曲哂巴渝，吹竽语滥齐东野。
江郎山 其二
胡仲弓（宋代）

观尽千山与万山，几曾得似此峰峦。谁能移向西湖上，并与西湖一样看。
留别京洛诸游三首 其一
宗臣（明代）

回飙振兰皋，秋风何萧森。神龙思远波，猛虎恋茂林。

驾言返故乡，念子思难任。握手不能别，泪下沾衣襟。

四顾何茫茫，谁为相知音。一为鸿鹄吟，道遥内伤心。
题四川崇庆牧常君殉节纪略后 其二
凌均（清代）

蜂聚蚁屯万马喧，阿谁裂眦在军门。鸿毛己掷孤臣命，凤诰频军圣主恩。

昔岭干戈飞碧血，浣花俎豆慰忠魂。年年巫峡行人泪，听彻啼鹃日易昏。
写韵亭
洪朋（宋代）

紫极宫下春江横，紫极宫中百尺亭。水入方洲界玉局，云映连山罗翠屏。

小楷四声馀翰墨，主人一粒尽仙灵。文箫采鸾不复返，至今神界花冥冥。
黄帝
王十朋（宋代）

百年功就蜕乾坤，鼎冷湖空迹尚存。别有庆源流不尽，皇朝叶叶是神孙。
次韵和天章范待製上元從幸会灵观
晏殊（宋代）

春莺欲满枝，荷橐從游时。
旭日生华盖，灵风入羽旗。
酒含雕玉浅，香度博山迟。
共识天颜近，都忘尺漏移。
雨
戴叔伦（唐代）

历历愁心乱，迢迢独夜长。春帆江上雨，晓镜鬓边霜。

啼鸟云山静，落花溪水香。家人亦念我，与汝黯相忘。